កូន​ច្បង​របស់​លោកហ៊ុន សែន ​​ប្រតិកម្ម​នឹង​ការ​រិះគន់​រឿង​ទិញ​រថយន្ត​យោធា​ពី​ចិន​
រដ្ឋាភិបាល​កម្ពុជា​បាន​សម្រេច​បញ្ជា​ទិញ​រថយន្ត​យោធា​ចិន​ជិត​៣០០​គ្រឿង​ ដែល​មក​ដល់​កម្ពុជា​ចំ​ពេល​មាន​វិបត្តិ​ជំងឺ​កូវីដ១៩។​ លោក ​ហ៊ុន ម៉ាណែត​ កូន​ប្រុស​របស់​លោក​នាយក​រដ្ឋមន្រ្តី ​ហ៊ុន សែន​ លើក​ឡើង​ថា ​នេះ​ជា​ថវិកា​សប្បុរស​ជន​ ហើយ​ការ​បញ្ជា​ទិញ​នេះ​ធ្វើ​ឡើង​មុន​ជំងឺ​កូវីដ​ទៅ​ទៀត។
ភ្នំពេញ — លោកឧត្តមសេនីយ៍ឯក ហ៊ុន ម៉ាណែត មេបញ្ជាការកងទ័ពជើងគោកកម្ពុជា នៅថ្ងៃព្រហស្បតិ៍នេះបានប្រតិកម្មនឹងការរិះគន់លើការទិញរថយន្តយោធាចិនប្រមាណជិត ៣០០គ្រឿង ខណៈអ្នកវិភាគលើកឡើងថា ការទិញនេះធ្វើឡើងមិនស្របតាមស្ថានការណ៍នៃការឆ្លងរាតត្បាតជំងឺកូវីដ១៩ និង«ជាចេតនារបស់រដ្ឋាភិបាលភ្នំពេញក្នុងការការពារអំណាចរបស់ខ្លួន»។ រថយន្តយោធាចិនចំនួន ២៩០គ្រឿង ត្រូវបានប្រគល់ឲ្យកងកម្លាំងប្រដាប់អាវុធកម្ពុជា ក្នុងពិធីផ្ទេរសម្ភារៈយោធានៅពហុកីឡាដ្ឋានជាតិអូឡាំពិក ក្នុងទីក្រុងភ្នំពេញ នាព្រឹកថ្ងៃព្រហស្បតិ៍ ក្រោមអធិបតីភាពលោកឧត្តមសេនីយ៍ឯក ហ៊ុន ម៉ាណែត មេបញ្ជាការកងទ័ពជើងគោកកម្ពុជា។ លោក ហ៊ុន ម៉ាណែត លើកឡើងថា ការទិញរថយន្តទាំងនេះចំណាយថវិកាសប្បុរសជន មិនមែនថវិកាជាតិនោះទេ។ ថវិកានេះគឺប្រមូលបានតាមការអំពាវនាវរបស់លោកនាយករដ្ឋមន្រ្តី ហ៊ុន សែន។ លោកបន្តថា រថយន្តទាំងនេះត្រូវប្រគល់ទៅកងយោធពលខេមរភូមិន្ទ និងកងនគរបាលជាតិក្នុងការបំពេញភារកិច្ចបម្រើជាតិនិងប្រជាជន។ លោក ហ៊ុន ម៉ាណែត ក៏បានប្រតិកម្មថា កុំឲ្យមានការវិភាគមិនល្អចំពោះការទិញរថយន្តយោធានេះ។ លោកបញ្ជាក់ថា នេះជាការបញ្ជាទិញរថយន្តតាំងពីមុនជំងឺកូវីដ១៩ រាតត្បាតទៅទៀត។ លោក មាស នី អ្នកវិភាគនយោបាយនៅប្រទេសកម្ពុជាយល់ថា កម្ពុជាមិនមានភាពចាំបាច់ខ្លាំងក្នុងការទិញសម្ភារៈយោធានៅពេលនេះទេ ដោយលោកយល់ថា ប្រជាពលរដ្ឋកំពុងជួបការលំបាកក្នុងវិបត្តិគ្មានការងារធ្វើ ដោយសារជំងឺឆ្លងកូវីដ១៩។ «ពេលនេះវាមិនមែនពេលដែលត្រូវការពង្រឹង ឬក៏ទិញអ្វីសម្រាប់កងយោធាទេ គឺជាពេលវេលាដែលសម្រាប់ត្រូវគិតអំពីថា តើត្រូវជួយដោះស្រាយវិបត្តិសេដ្ឋកិច្ច ដែលវាធ្លាក់ចុះដោយសារកូវីដនេះដោយរបៀបណា ហើយនិងត្រៀមលក្ខណៈមួយទៀតនូវបញ្ហារឿងដែលជាផលប៉ះពាល់ដោយសារការព្យួរ EBA ដែលវានឹងមកដល់ទៀត»។ លោក អ៊ា សុផល សាស្ត្រាចារ្យផ្នែកការទូតនិងកិច្ចការអន្តរជាតិ នៅមហាវិទ្យាល័យ Occidentalទីក្រុង Los Angeles នៅសហរដ្ឋអាមេរិកដាក់ការសង្ស័យអំពីតម្លាភាពនៃការទិញរថយន្តយោធានេះ ហើយលោកយល់ថា នេះមិនមែនជាការស្ម័គ្រចិត្តចូលរួមជួយពីសប្បុរសជននោះទេ ប៉ុន្តែវាជាការប្រាប់ឲ្យចូលរួមស្ម័គ្រចិត្តជួយតែប៉ុណ្ណោះ។ លោកបានសរសេររតាមសារអ៊ីម៉ែលបន្ថែមថា៖ «ហើយហេតុអី្វបានជាយើងត្រូវការរថយន្តយោធា ២៩០គ្រឿង នេះពីប្រទេសចិន នៅចំពេលមានការឆ្លងរោគរាតត្បាត?» លោក ស៊ឹង សែនករុណា អ្នកនាំពាក្យសមាគមការពារសិទ្ធិមនុស្សអាដហុក បារម្ភថា រថយន្តយោធាទាំងនេះអាចត្រូវប្រើក្នុងវិធានរបស់រដ្ឋាភិបាលបង្រ្កាបអ្នកតវ៉ា ដែលធ្លាប់បានកើតឡើងកាលពីពេលមុន។ «បើយើងពិនិត្យមើលក្នុងពេលកន្លងមក នៅក្នុងប្រទេសកម្ពុជាយើង យើងឃើញមានការប្រើប្រាស់នូវរថយន្តប្រភេទទាំងអស់ហ្នឹង ដឹកកងកម្លាំងមួយចំនួនដែលហៅថាកងអន្តរាគមន៍អីជាដើមហ្នឹង គឺធ្វើការទប់ស្កាត់នូវបាតុកម្ម ឬក៏បង្ក្រាបបាតុកម្មនាពេលកន្លងមក»។ លោក Paul Chambers ដែលជាអ្នកវិភាគនយោបាយ និងជាសាស្ត្រាចារ្យនៅសាកលវិទ្យាល័យ Naresuan ក្នុងប្រទេសថៃ និយាយថា សម្រាប់រដ្ឋាភិបាលកម្ពុជា ការទិញរថយន្តយោធាចិនទាំងអស់នេះបង្ហាញអំពី «មធ្យោបាយនៃការប្រើប្រាស់សព្វាវុធដើម្បីរក្សាអំណាចរបស់ខ្លួន និងជាការរឹតចំណងទាក់ទងរបស់ខ្លួនជាមួយប្រទេសចិន ឲ្យបានខ្លាំងបន្ថែមទៀត»៕